1- 3Kare pahari intu ungkup hong wilayah Galatia, aku, Paulus, tuntang kakare pahari oloh Kristen je omba hayak aku, maharap keleh Hatalla Bapa itah tuntang Tuhan Yesus Kristus manenga berkat tuntang kasanang akan keton. Aku manjadi rasul dia mahalau olon atawa tagal iangkat awi olon, malengkan awi Yesus Kristus tuntang Hatalla Bapa itah je jari mambelom Ie haluli bara pampatei. 4Awi mamenda kahandak Hatalla Bapa itah, Kristus manyarah Arepe manjadi parapah akan kare dosan itah, uka itah inyalamat bara wayah je papa toh. 5Keleh tara akan Hatalla sampai katatahie! Amen. 6Aku hengan tahiu kare pahari! Keton intehau Hatalla awi asin Kristus, tapi toh keton kalote kajelenge manalikut Hatalla tuntang omba manumon "barita bahalap" je beken bara Barita Bahalap je bara Hatalla. 7Sapunae dia aton "barita bahalap je beken". Baya aton kare oloh je mambarita akan keton "barita bahalap" tahiu Kristus je inumbak-nambalik ewen sampai manderoh keton. 8Oloh je mansanan "barita bahalap" je beken bara Barita Bahalap je jari imbarita ikei, keleh ie ihukum awi Hatalla -- aloh ie te ikei kabuat atawa malekat bara sorga! 9Ikei jari mansanae bihin, toh aku mansanae sinde tinai: Oloh je mansanan akan keton "barita bahalap" je beken bara Barita Bahalap je jari inarima keton bara ikei, keleh Hatalla mahukum oloh te. 10En awi jete kila-kilau ampie aku maharap uka ingaku awi olon? Dia samasinde! Aku baya maharap pangakuan bara Hatalla. En aku manggau jalan uka manduan atei olon mangat aku irajin awi oloh? Amon aku magon mawie kalote, aku dia ie rewar Kristus. 11Pahari handiai musti katawan Barita Bahalap je imbaritaku te asale dia bara olon. 12Aku dia manarima barita te bara olon, tuntang ije mahin jaton oloh je majar aku tahiu jete. Yesus Kristus kabuat je mamparahan isin Barita Bahalap te akangku. 13Batantu keton jari mahining tahiu pambelom ayungku bihin kilau ije biti oloh je bara agama Yehudi. Keton katawan aku paham toto mamusoh ungkup Hatalla tuntang kilen ampin kakarase aku manggau jalan mamparusak ewen. 14Huang hal malalus agama Yehudi, aku malabien bara kare oloh Yehudi je beken je hapantar dengangku. Aku pahias toto huang kare hal je hatontong dengan kare hadat tato hiang itah. 15Tapi awi kahalap atei Hatalla, Ie mintih aku helo bara aku inakan tuntang mantehau aku uka manyang Ie. 16Hatalla mamparahan Anak Ayue akangku uka aku tau mambarita Barita Bahalap tahiu Anak te akan kare oloh Yehudi. Hong katika te aku haguet dia manalih eweh bewei uka balaku nasehat. 17Dia kea aku haguet manalih kare oloh hong Yerusalem je labih helo bara aku manjadi rasul. Tapi aku haguet akan tanah Arab, palus bara hete haluli tinai akan Damaskus. 18Telo nyelo limbah te, aku haguet akan Yerusalem mangat kasene dengan Petrus. Aku melai dengae baya lime walas andau katahie. 19Aku dia hasondau dengan kare rasul je beken, baya dengan Yakobus, paharin Tuhan. 20Taloh je inyuratku toh, puna toto. Hatalla katawan aku dia mananjaro! 21Limbah te aku haguet akan kare daerah hong Siria tuntang Kilikia. 22Sampai hong katika te kare ungkup oloh Kristen hong Yuda magon hindai kasene aku hataharep bau. 23Ewen baya mahining auh oloh, "Oloh je mangapehe ikei bihin, wayah toh mambarita kapercaya je handak impalumat awie bihin." 24Maka ewen manara Hatalla tagal aku.
Copyright
Learn More
bjn_Latn zho_Hant eng_Latn